google/wiki40b huggingface dataset:
Frank Ullrich

Frank Ullrich (sündinud 24. jaanuaril 1958 Trusetalis) on endine Saksa DV laskesuusataja ja praegune Saksamaa koondise peatreener. Olümpiavõitja (1980) ja üheksakordne maailmameister.
Kuna Ullrichi isa oli laskesuusatamisvõistlustel kohtunik, siis arvatavasti sai noor Frank Ullrich sealt pisiku laskesuusatamisega tegelemiseks. Esimest korda osales ta Saksa DV noorte meistrivõistlustel 1967. aastal. 1972. aastal sai ta 5. koha Spartakiadil. Juunioride maailmameistrivõistlustel 1975. aastal tuli ta juunioride maailmameistriks teatevõistlusel.
Ullrich võitis olümpiakulla 10 km distantsil 1980. aasta olümpiamängudel Lake Placidis. Samadel mängudel sai ta veel hõbemedali nii 20 km distantsil kui ka 4×7,5 km teatesõidus. Neli aastat varem 1976. aasta OM-il Innsbruckis sai ta teatesõidus pronksmedali.
Maailmameistrivõistlustel sai Ullrich kokku üheksa maailmameistritiitlit aastatel 1978–1983. Maailma karikavõistlustel võitis ta neli korda aastatel 1978, 1980, 1981 ja 1982 MK-üldkarika. Praegu on ta Saksamaa laskesuusatajate koondise peatreener.
Ketuküla külanõukogu

Ketuküla külanõukogu (ka Ketu külanõukogu) oli külanõukogu Eesti NSV-s aastatel 1945–1954. 
Ketuküla külanõukogu moodustati 1945 septembris Viljandimaal Vastemõisa  vallas. Külanõukogu keskus asus Ketukülas.
Seoses maakondade ja valdade likvideerimise ning maarajoonide moodustamisega arvati Ketuküla külanõukogu 1950 septembris Viljandi rajooni koosseisu.
1954 juunis Ketuküla külanõukogu likvideeriti ja selle territoorium liideti Vastemõisa külanõukoguga.
Inauguratsioon

Inauguratsioon on ametisse pühitsemise või sisseõnnistamise tseremoonia.
Üheks tuntuimaks inauguratsiooniks on iga nelja aasta tagant Ameerika Ühendriikide presidendivalimiste järgselt, enamasti 20. jaanuaril, peetav inauguratsiooni päev. Sellel päeval toimub Ameerika Ühendriikide presidendi ametisse vannutamise tseremoonia ja uus president esitab inauguratsioonikõne.
Seikluslik Lastekirjandusmaja

Seikluslik Lastekirjandusmaja oli Viljandis asunud asuv lastetuba-muuseum, mis oli laste mängupaik ja ühtlasi eksponeeris Eesti lastekirjanike teoste tegelasi ja esemeid
. Lastekirjandusmaja avati 2011. aastal ja suleti 2013. aasta juuli lõpus pärast Viljandi Pärimusmuusika Festivali.
Põhjamaade keskkonnakoostöö tegevuskava

Kliima ja õhukvaliteet

Peamine eesmärk on ohjeldada kliimamuutust ja tagada puhas õhk.
Osaletakse rahvusvaheliste, sealhulgas Euroopa Liidu regulatsioonide ja kokkulepete ettevalmistamises ja täidesaatmises, luuakse stiimuleid biokütuste kasutamiseks ja süsinikdioksiidi emissiooni vähendamiseks, töötatakse välja abinõud kliimamuutusega kohanemiseks.

Meri ja rannikualad

Eelkõige tegeldakse eutrofeerumise, ülekalastamise ja mürgiste jäätmetega seotud probleemidega. Erilist tähelepanu pööratakse maismaalt pärit reostusele. Helsingi konventsioon näeb ette konkreetsed abinõud mere lämmastiku- ja fosforisisaldust suurendava reostuse vähendamiseks.
Eutrofeerumine on levinud nii Läänemeres, Kattegatis ja Skagerrakis kui ka nende rannikualadel. Uuritakse kliimamuutuse ja eutrofeerumise seost, mõjutatakse ka Euroopa Liidu põllumajanduspioliitikat, et vähendada eutrofeerumist põhjustavat reostust ja üleväetamist.
Edendatakse merekaitsealade võrgustiku loomist.
Uuritakse mere kahjulike, aeglaselt lagunevate ja akumuleeruvate ainete sisaldust, kaardistatakse keskkonnamürkide sisaldus ja levik, selgitatakse välja muu hulgas dioksiinide, elavhõbeda ja polüklooritud difenüülide päritolu, uuritakse kliimamuutuse mõju kemikaalide levikule.

Biodiversiteet ja ökosüsteemi teenused

Kogutakse infot kliimamuutuse mõju kohta mitmekesisusele, kavandatakse ühiseid abinõusid hävimisohus olevate liikide ja ökosüsteemide kaitseks, uuritakse kasvava biomassi tarbimise mõju, arendatakse majanduslikke stiimuleid, tõkestatakse võõrliikide levikut.
Soodustatakse ökosüsteeme säästvat turismi ja vaba aja veetmist, rõhutatakse looduskeskkonna mõju elukvaliteedile ja tervisele.

Säästlik tootmine ja tarbimine

Plaanitakse innustada innovatsiooni ja luua tingimused ökoloogiliselt jätkusuutlike toodete konkurentsivõime parandamiseks ning luua säästvat käitumist soodustavad stiimulid nii tootjatele kui ka tarbijjatele.
Keskkonda koormab kõige rohkem raiskav tarbimismudel. Koostööd lihtsustab asjaolu, et eri Põhjamaades on sarnased tarbimisharjumused ja sageli samad tooted. Innustatakse nanotehnoloogial põhinevate uute materjalide loomist ja muud innovatsiooni. Kohandatakse seadusi uutele materjalidele ja tehnoloogiatele. Keskkonnamärgise Luik kogemust püütakse Euroopa Liidu ökomärgise juures ära kasutada.
Püütakse eeskuju näidata avaliku sektori hangetega.
Osaletakse Euroopa Liidu taimekaitsevahendeid puudutavate regulatsioonide läbivaatamises, uuritakse muu hulgas kosmeetikatoodete ja ravimitega seotud keskkonnariske, kohandatakse regulatsioone muu hulgas nanomaterjalidele, osaletakse elavhõbedat puudutavate rahvusvaheliste regulatsioonide koostamises, ühitatakse kemikaali-, toote- ja jäätmepoliitikat.
Akiharu Tsukiyama

Akiharu Tsukiyama (sündinud 5. jaanuaril 1984) on jaapani meeslaulja, ansambli An Cafe solist Miku nime all.

Info

Miku liitus An Cafega mais 2003. Enne seda oli ta bändi Reverie vokalist. Miku on kirjutanud pea kõik An Cafe laulusõnad.
Brookusmägi

Brookusmägi (ka Brokusmägi) on ajalooline piirkond Tallinna vanalinna Tallinna all-linna kirdeosas. Paikkond sai nime vanalinna Pika tänava ääres maju omanud Brockhusenite kaupmehesuguvõsa järgi. Johannes Bruckhusen, omandas juba 1380. aastal kinnisvara praegusel Sulevimäel, vana vene kiriku vastas (1410. aastal mainitakse vene kirikut juba uues asukohas — Vene tänavas). Ka hiljem leidus seal sama perekonnanimega majaomanikke,seetõttu on raske tänavanime tekkeaega ja konkreetset nime andjat kindlaks määrata. Brookusmäge on esmakordselt mainitud 1648. aastal.
Tallinnas on Brookusmäe nime kandnud kaks tänavat: Suur Brookusmägi ja Väike Brookusmägi (saksa keeles Grosser, Kleiner Brokusberg; vene keeles Большая, Малая Брокусова гора). Piirkonna vanimad nimed olid mons arene (1332) ja Zantberg (1337), mõlemad tõlkes 'liivamägi'. Sellest tulenevalt nimetati ka Väikest Rannaväravat 1368. aastal porta sant.
Tallinna Magistraadi otsusega 3. veebruarist 1872 määrati hilisemate Suure ja Väikese Brookusmäe nimelistele tänavatele ühiseks nimeks Brockusstrasse ja nende hargnemise kohale Brockusplatz. Hiljem anti  pikemale tänavale nimeks Grosser Brokusberg (Suur Brookusmägi) ja lühemale, põiktänavale Kleiner Brokusberg (Väike Brookusmägi). 
1935. aastal nimetati Suur-Brookusmäe tänav Olevimäe tänavaks ja Väike-Brookusmäe tänav Sulevimäe tänavaks. Nende ristumiskohta nimetati 1989. aastal Brookusplatsiks.
Abja-Paluoja – Vana-Kariste – Kamali tee

Abja-Paluoja – Vana-Kariste – Kamali tee (registrinumbriga 24182) on kõrvalmaantee Viljandi maakonnas. Tee pikkus on 14,9 km.
Tee saab alguse Päigiste külas Sultsi – Abja–Paluoja tee 19. kilomeetrilt, läbib Vana-Kariste ja Maru külasid ning lõppeb Kamali külas.
Tee 7. kilomeetril Vana-Karistes lõppevad teel 9,9 km pikkune Uue-Kariste – Vana-Kariste tee ja 8 km pikkune Veelikse – Vana-Kariste tee. Tee 14. kilomeetril asub sild üle Halliste jõe.
Tee kulgeb Halliste ürgoru servas, tee äärde jäävad Kariste järv, Koodiorg, Vana-Kariste hõberemmelgas ning Kullamäe männid ja kadakas.
Kuigatsi vald (Sangaste kihelkond)

Kuigatsi vald oli vald Sangaste kihelkonnas.
Vald moodustati 1866. aastal.
1939. aasta valdade reformiga läks kogu valla maa-ala uue Kuigatsi valla koosseisu.
Lustivere Põhikool

Lustivere Põhikool on põhikool Jõgeva maakonnas Põltsamaa vallas Lustivere külas. Kooli direktor on Kaire Kampus.
1922. asutati Lustivere algkool. Koolimajana asuti kasutama üht Lustivere mõisa hoonetest. 1996. aastal valmis selle kõrval uus koolimaja.
Kooli juures tegutseb kohalik lasteaed.
Lajen

Geograafia

2010. aasta 30. novembri seisuga elas seal 2610 inimest.
Valla pindala on 37 km².
Lajen külgneb järgmiste valdadega: Barbian, Kastelruth, Klausen, Urtijëi, Villanders, Villnöß ja Waidbruck.

Frazioni

Lajeni vallas on frazioni (alljaotused, peamiselt külad ja asundused) Albions, Freins (Fraina), Ried (Novale), St. Peter (San Pietro), Tanirz (Tanurza) ja Tschöfas (Ceves).

Keeleline jaotus

2011. aasta rahvaloenduse järgi kõneles 89,93% rahvastikust esimese keelena saksa keelt, 3,93% itaalia keelt ja 6,14% ladiini keelt.
Rüütli tuulik

Rüütli pukktuulik asub Hiiumaal Hiiumaa vallas Allika külas. Tuulik valmis aastal 1896. aastal ja on arvatud ehitismälestiseks.
Roman Tavast

Elutee

Roman Tavast sündis 1895. aastal Tallinnas kaluri perekonnas, ta lõpetas E. Niklaseni 4-aastase erakooli ning õppis graveerimist ja kullassepatööd E. Trederi töökojas Tallinnas. Mõningail suulistel teadetel oli ta töötanud ka kullassepp Julius Lossmani juures, õppinud selgeks kuldamiskunsti, täiendanud end hiljem kunstikooli kursustel ja üldhariduse saamiseks lõpetanud õhtugümnaasiumi. Iseseisvat tegevust alustas ta pärast Eesti Vabadussõda. Juba 1920. aastal oli Roman Tavast muretsenud endale ühekohalise kullassepatöölaua, 1921. aastal aga traadivaltsimismasina. 1923. aastal, 28-aastasena, avas ta oma iseseisva ettevõtte märkide, medalite ning muude aurahade ja auhindade valmistamiseks – VMT Roman Tavast.
Tallinnas olid küll sel ajal mitmed väiksemad märgitöökojad, näiteks H. Kiiveri, R. Rekkori, O. Kattenbergi oma. Juba tsaariajast valmistas Viljandis medaleid A. Suurkaski töökoda. 1920. aastate algul oli Eestis moodustatud suur hulk mitmesuguseid uusi organisatsioone, seltse, ühinguid, koole, kes kõik soovisid ja vajasid oma eritunnuseid ning seetõttu telliti märke sageli välismaalt.
Roman Tavasti töökoja esimeses asukohas Kuninga tänavas oli vaid üks ruum, kus töötati ja võeti vastu ka tellimusi. 1925. aasta detsembris asus Roman Tavasti töökoda juba aadressil Väike-Roosikrantsi tänav 3. Seal oli tellimuste vastuvõtu ruum, väike tuba emailitööde jaoks ja suurem töötuba kullassepatööde tarbeks. Keldris oli üles pandud suur press.
1931. aastal asus Roman Tavasti ettevõte juba oma majas, praeguse aadressiga Pärnu maantee 20. See oli kahekorruseline keskküttega kivibetoonhoone. Ruumid olid kuni 5 meetrit kõrged ja õhupuhastusseadeldisega varustatud. Seoses uude hoonesse asumisega nimetas Roman Tavast oma ettevõtte märkide ja väärtmetallasjade tehaseks. 1935. aastal ehitati tööstushoonele peale veel kolm korrust, mis juba esialgses projektis olid ette nähtud. 1938. aastal ehitati hoonesse ka lift.
Oma firmakaupluse avas Roman Tavast samale krundile ehitatud uues majas alles 1938. aastal. Kaupluse tammepuust sisseseade kumerate klaasidega vitriinidega ja palisandriga kaetud letiga oli tol ajal üks moodsamaid. Kaupluse vitriinides olid välja pandud näidiskaubad, mille järgi sai anda tellimusi. Peale selle oli ettevõttel märkide jaoks veel teisigi reklaamvitriine. Üks neist asus Viru ja Vene tänava nurgal, teine Harju tänavas.
Tehas ja elumaja kauplusega natsionaliseeriti 1940. aastal. Tehase uueks direktoriks määrati Karl Johanson. Roman Tavast töötas tehases tehnilise juhatajana kuni juunini 1941, mil ta küüditati Vorkuta laagrite süsteemi (Komi ANSV). 
Roman Tavast mõisteti surma ja lasti maha 1942. aastal Sevurallagis Sosvas (Severouralski linnaosa, Sverdlovski oblast, NSV Liit).

Isiklikku

Roman Tavasti pojapoeg on Arvi Tavast.
Twink

Twink on geislängis noor (teismeline kuni kahekümnendates) homo- või biseksuaalne mees, keda iseloomustavad üldine füüsiline atraktiivsus, vähene näo/keha karvakasv, sale kehaehitus, nooruslik välimus (mis ei pruugi vastata vanemale kronoloogilisele vanusele).
Neo-vedaanta

Neo-vedaanta, samuti hindu modernism, neo-hinduism, globaalne hinduism ja hindu universalism.
Lääne õpetlaste poolt kasutusele võetud mõiste mõnede hindu mõtlejate ja reformijate (nagu Vivekānanda, Gāndhī ja Aurobindo Ghose) ja institutsionaalsete liikumiste (nagu Brahmo Samaj) kristluse ja lääne mõtlemise mõjule ning väljakutsetele vastuseks tekkinud vormide kohta 19. sajandi algusest kuni iseseisvumiseni (1947).
Peamine "neo-hindu" seisukoht tuleneb hindu dharma kui põhialustelt kõikehaarava ning vägivallatuse (ahiṃsā) ja kaastunde põhimõtetel baseeruva eetilise usundi (sādhāraṇa dharma) ümber määratlemisest vastandina traditsioonilisele partikularistlikule või svadharma (:fr) seisukohale varṇāśramadharma osas.
See omakorda viis erinevate sotsiaalreformide toetamiseni, eriti seoses kastisüsteemiga.
Aritmeetika-loogikaplokk

Ajalugu

ENIAC arvuti looja, John von Neumann, oli esimese ALU valmistaja. 1945 avaldati esimesed uue arvutiga (EDVAC) seotud teadustööd. Oma töös nimetas von Neumann seadmeid, mis tema arvates pidid arvutis olema. Nende hulgas oli ka ALU. John von Neumann rõhutas, et ALU on arvutile vajalik, sest see garanteerib, et arvuti on võimeline teostama põhilisi matemaatilisi tehteid (liitmine, lahutamine, korrutamine, jagamine).

ALU ehitus

ALU operatsioonide loetelu sõltub eesmärkidest ja funktsioonidest, mida arvuti täidab teiste seadmete funktsioneerimisel.
ALU operatsioonid (teostatavad tehted) on mikrooperatsioonide kogumid, seega peab ALU koosnema elementidest, mis neid mikrooperatsioone teostavad. Seega määrab ALU struktuuri mikrooperatsioonide kogum, mis on vajalik aritmeetiliste, loogiliste ja eriotstarbeliste tehete täitmiseks. ALU ülesanne on pakkuda sellist mikrooperatsioonide hulka, mis võimaldaks koostada mikroprogrammi igale vajalikule operatsioonile (tehtele). Sellist mikrooperatsioonide kogumit on lihtne pakkuda. Üldiselt tuleb ALU aritmeetilise ja loogilise operatsiooni algoritm valida minimaalse mikrooperatsioonide hulgatingimuse põhimõttel. ALU vajaliku töökiiruse tagamiseks ei tohi mikrooperatsioonide hulk olla liiga piiratud. Liiga piiratud mikrooperatsioonide hulga puhul võivad mõned tehted tekitada väga pikki mikroprogramme, mis omakorda suurendab mõningate operatsioonide täitmise aega.
ALU loogilise struktuuri keerukust iseloomustab teatud määral üksteisest erinevate mikrooperatsioonide hulk, mis on vajalik ülesannete kogumi täitmiseks ALUs. Iga registri alguses on kogutud vastavad loogilised skeemid, mis tagavad seosed registrite vahel ja võimaldavad rakendada etteantud mikrokäske. Sõnadega teostatava operatsiooni täitmine on teatud mikrokäskude jada, mis vastutavad ALU sõnade edasiandmise ja muutmise eest. Mikrokäskude täitmise järjekord määratakse operatsiooni täitmise algoritmi teel. Järelikult sõltuvad ALU registrite ja funktsioonide (mida peavad täitma registrid) omavahelised seosed peamiselt operatsiooni täitmise metoodikast: aritmeetiline, loogiline või eriaritmeetiline.
Riigireetmine

Riigireetmine on oma riigi iseseisvuse ja sõltumatuse või territoriaalse terviklikkuse vastu suunatud vägivallata tegevus või riigisaladuseks tunnistatud teabe edastamine välisriigile.

Riigireetmine Eesti õigussüsteemis

Vastavalt Eesti Vabariigi Karistusseadustikule on riigireetmine:
Eesti Vabariigi kodaniku poolt välisriigi, välisriigi organisatsiooni, välismaalase või välisriigi ülesandel tegutseva isiku abistamine Eesti Vabariigi iseseisvuse ja sõltumatuse või territoriaalse terviklikkuse vastu suunatud vägivallata tegevuses või riigisaladuse või salastatud välisteabe kogumine selle edastamise eesmärgil või selle edastamine välisriigile, välisriigi organisatsioonile, välismaalasele või välisriigi ülesandel tegutsevale isikule.
Eestis karistatakse riigireetmise eest 6–20-aastase või eluaegse vangistusega
Barõš

Ajalugu

Asula tekkis 1826. aastal rajatud kalevivabriku juurde, kuid Barõši küla mainitakse alles 1925. aastal. Linnaõigused sai 1954. aastal, kui sellega liideti Gurjevka alev.
Pärsiakeelne Vikipeedia

Pärsiakeelne Vikipeedia (pärsia keeles ویکی‌پدیا، دانشنامهٔ آزاد Wikipedia) on Vikipeedia pärsiakeelne versioon.
Pärsiakeelne Vikipeedia sai alguse detsembris 2003.
Seal on 687654 artiklit, millega see on artiklite arvult 18. keeleversioon.
44% pärsiakeelsekeelse Vikipeedia artiklitest on bottide loodud.
Enno Tamm

Hariduskäik

Tamm on lõpetanud Tallinna 1. keskkooli (hilisema Gustav Adolfi Gümnaasiumi). 1981–1985 õppis ta Tartu Riiklikus Ülikoolis õigusteadust, 1998–2000 Majandusõiguse ja Poliitika Instituudis. 2001. aastal alustas ta õpinguid Õigusinstituudis.

Ametikohad

Varem on Tamm olnud Eesti Päevalehe osakonnajuhataja, majandusministri abi, Eesti Televisiooni saatejuht, ajakirja Elu Pilt tegevtoimetaja, riigikogu konsultant ning AS-i Järve Bussipark peadirektor. 1997–2000 oli Tamm Pirita linnaosa vanema asetäitja ning halduskogu liige. 2001. aastal nimetati ta Põhja-Tallinna linnaosa vanemaks Tõnu Heidovi asemel, selles ametis püsis ta 2004. aastani. Uuesti sai Tammest Põhja-Tallinna linnaosa vanem 7. mail 2007, mil vahepeal linnaosa vanemaks olnud Vilja Savisaar siirdus Riigikokku. Linnaosavanemana kuulus Tammele osalus linnavolikogu liikme Oksana Laasi juhitavas GO Reklaamigrupi OÜs, mil asutamisaastal 2005 majandustegevust siiski polnud.

Tallinna ühistransport

29. jaanuaril 2010 valis Tallinna Autobussikoondise nõukogu Tamme ettevõtte juhatuse liikmeks Mati Mägi asemel, hiljem sai temast juhatuse esimees. Tallinna bussi-, trammi- ja trolliliiklust korraldava ettevõtte Tallinna Linnatranspordi AS moodustamisel 19. juulil 2012 nimetati ta uue ettevõtte juhatuse esimeheks.

Poliitiline aktiivsus

Enno Tamm on kandideerinud Riigikogu valimistel kolm korda: 1995., 1999. ja 2007. aastal, saades vastavalt 41, 74 ja 210 häält. Samuti on ta kandideerinud viis korda kohalike omavalitsuste valimistel Tallinna linnas: 1996 (43 häält), 1999 (90 häält), 2002 (69 häält), 2005 (250 häält) ja 2009 (451 häält, osutus esmakordselt valituks).

Isiklikku

Enno Tammel on kolm poega.
Bosnia

Nimi

Bosnia on nime saanud Bosna jõe järgi.
Vene Geograafiaselts

Vene Geograafiaselts (vene keeles Русское географическое общество) on Venemaal tegutsev ühiskondlik organisatsioon, üks vanimatest geograafiaseltsidest maailmas.
18. augustil 1845 kinnitas keiser Nikolai I oma käskkirjaga Venemaa siseministri krahv Lev Perovski esildise Vene Geograafiaseltsi loomisest Peterburis. Enamik asutajaliikmeid olid Eestimaaga seotud intellektuaalid. Hiljem nimetati see Keiserlikuks Vene Geograafiaseltsiks.
Seltsi asustamise eesmärk oli kodumaa ja sellel elavate inimeste uurimine, st geograafiliste, statistiliste ja etnograafiliste andmete kogumine Venemaa kohta ja vastavate teadmiste levitamine. Seltsi rajajate hulgas olid admiralid Adam Johann von Krusenstern ja Pjotr Rikord, viitseadmiral Friedrich Benjamin von Lütke, kontradmiral Ferdinand von Wrangell, Pjotr Semjonov-Tjan-Šanski, kindralleitnant Juli Šokalski, akadeemikud Konstantin Arsenjev, Karl Ernst von Baer, Pjotr Köppen, Friedrich Georg Wilhelm Struve ning teised. Seltsi asutamise mõte oli sedavõrd huvitav ja kasulik, et Vene Geograafiaseltsi asutamise hetkest osalesid selle tegevuses Venemaa kõige targemad inimesed. Nikolai I poeg suurvürst Konstantin Nikolajevitš oli nõus saama selle esimeseks esimeheks.
Vene Geograafiaseltsi peamine ülesanne on usaldusväärsete geograafiliste teadmiste kogumine ja levitamine. Venemaa Geograafia Seltsi ekspeditsioonid olid tähtsad Siberi, Kaug-Ida, Kesk- ja Sise-Aasia ning maailmamere hõivamisel, meresõitude arendamisel, uute maade avastamisel ja uurimisel.
Alates 1956. aastast kuulub selts Rahvusvahelise Geograafia Liidu koosseisu.
Adžaaria lipp

Adžaaria lipp on Gruusia Adžaaria Vabariigi lipp. Praegusel kujul võeti kasutusele 2004. aastal.

Adžaaria lipp 2000–2004

Lipu tumesinine värv sümboliseerib Musta merd, mille rannikul Adžaaria asub. Seitse tähte on kaks Adžaaria linna (Bathumi ja Khobulethi) ja viis rajooni (Helvatšauri, Khobulethi, Kheda, Šuahhevi, Hulo).
Guido Mätlik

Guido Mätlik (sündinud 29. septembril 1929) on eesti ajakirjanik.
1949. aastal lõpetas ta Paide Keskkooli.
Guido Mätlik töötas ajalehe Rahva Hääl toimetuse vastutava sekretärina.
Trihholoogia

Ajalugu

Trihholoogia sai alguse 400 aastat eKr, kui Hippokrates (tuntud kui tänapäevase meditsiini isa) avastas, et eunuhhid ei lähe kunagi kiilaks. Aastatel 129–199 eKr töötas Kreeka arst Galen välja teooria, et juuste kasv on seotud inimese temperamendiga. See uskumus kestis kuni aastani 1800, mil dr William H. Dry avastas, et juustel on oma kasvufaas. Tema avastust toetasid Hamilton, Wilson, J. D. Ludvig jpt. Juustega on seotud erinevad rahvalood nagu näiteks Piiblist Simson (kelle jõud oli juustes). Julius Caesar hakkas kandma võitja loorberilehtedest pärga kogu aeg, et varjata oma kiilaspäisust, mis oli sel ajal märk nõrkusest ja ebamehelikkusest. VI sajandil hakati kandma parukaid, et varjata kiilanemist. Naistele on juuksed olnud läbi aegade ehteks. Karistuseks aeti naistel juuksed ära: nõiad, prostituudid – see oli neile häbiks. 1902. aastal rajati Inglismaal trihholoogide kool, mis töötab tänapäevani.

Eesti

Trihholoogia sai Eestis alguse 2007. aastal. Eestis õpetatav trihholoogia on edasi antud biotehnoloogist doktor Sebastiano Zappala poolt, kes on töötanud trihholoogia alal üle 30 aasta. Soome jõudis dr. S. Zappala trihholoogiline ravimeetod 1995. aastal ja sealt edasi Eestisse ning ka teistesse Euroopa riikidesse. 2013. aasta seisuga töötab Eestis kümme trihholoogi, kes on läbinud dr. Sebastiano Zappala koolituse ning muid täienduskoolitusi. Trihholoogide tööd koordineerib MTÜ Eesti Trihholoogide Liit.
Õpilaste teadustööde riiklik konkurss

Õpilaste teadustööde riiklikku konkurssi korraldab Eesti Teadusagentuur 2002. aastast koostöös Haridus- ja Teadusministeeriumiga. Konkurssi korraldatakse sel eesmärgil, et õpilastel oleks võimalus oma uurimistöid teiste tugevate töödega võrrelda, lisaks julgustatakse ja suunatakse õpilasuurimusi teaduslikumale teemakäsitlusele.
Konkursi auhindadeks on riiklikud rahalised preemiad, mis antakse välja eraldi põhikooli- ja gümnaasiumi astmes ning parimate tööde juhendajatele. Õpilaste teadustööde konkursi tublimad saadab Eesti Teadusagentuur Euroopa Liidu noorteadlaste konkursile ja Ameerika Ühendriikides toimuvale Intel ISEF õpilaste teadusprojektide võistlusele. Lisaks saab üks õpilane võimaluse veeta teadusnädala Londonis, üks osaleda Šveitsi talendifoorumil ning üks loodusteadusliku töö autor saab minna Šveitsi Alpidesse loodust uurima.
Eriauhindasid on konkursil jaganud: Eesti Ajaloomuuseum, Eesti Energia, Eesti Füüsika Selts, Eesti Kirjandusmuuseum, Eesti Kultuurkapital, Eesti Kunstiakadeemia, Eesti Lastekirjanduse Keskus, Eesti Loodus, Horisont, Eesti Loodusmuuseum, Eesti Maaülikool, Eesti Psühholoogide Liit, Eesti Rahva Muuseum, Eesti Teaduste Akadeemia, Eesti Tervishoiu Muuseum, Energia Avastuskeskus, Kaitseministeerium, Keskkonnaamet, Maaeluministeerium, Minu Maailm algklassilastele, Siseministeerium, Sotsiaalministeerium, Tallinna loomaaed, Tallinna Tehnikaülikool, Tallinna Ülikool, Tartu Observatoorium, Tartu Ülikool, Teaduskeskus AHHAA, Tervise Arengu Instituut.
Peep Taimla

Peep Taimla (sündinud 3. märtsil 1965) on eesti ilmareporter.
Lümfoidkude

Lümfikoeks ehk lümfoidkoeks  ehk lümfaatkoeks ehk lümforetikulaarseks koeks (ka:lümfoidkoe kogumikud; immuunkoed) (ladina textus lymphaticus) nimetatakse paljude selgroogsete loomade lümfisüsteemi (lümfoid(-immuun)süsteemi) moodustavaid elundeid ja kudesid ning võrkkiude, mille struktuurides liiguvad lümfirakud.
Lümfikudede ja -sõlmede embrüogeneesis osalevad loote lümfoidkoe arengut mõjutavad rakud, nemad migreeruvad loote maksast perifeersetesse lümfoidkudedesse.
Lümfikudede olemasolu, areng, anatoomia, morfoloogia, histoloogia ja patoloogia võivad erineda nii liigiti, indiviiditi kui ka arenguastmeti.
Lümfikudede eesmärgiks on peremeesorganismi immunvastuse tagamine. Kuna immuunreaktsioonid leiavad paljuski aset lümfikudedes nimetatakse lümfikudesid ka immuunkudedeks.
Lümfikoed on lümfisõlmed, harkelund, luuüdi, põrn, mandlid, lümfifolliikulid, peensoole lümfoidsed naastud, ussripik (inimestel ussripiku seinas koondlümfifolliikulid, soolemandel), lümfotsüüdid.
Lümfikoed on ka lümforetikulaarse koe alad, nagu limaskestaga seotud lümfikude (sh BALT-süsteem - bronhidega seotud lümfikude, GALT-süsteem - sooltega seotud lümfikude).